五言遼東侍宴山夜臨秋同賦[臨]韻應詔
作者：許敬宗
朝代：唐

paragraphs: 稽山騰禹計，姑射蕩堯心。
豈如臨碣石，軒衛警摐金。
轅門縈□水，大斾掩長岑。
復屬高秋夜，澄空素景臨。
層巖多麗色，幽澗有清音。
含星光淺瀨，褰霧靜疎林。
高明興睿賞，仁知輔冲襟。
湛露浮仙爵，凄風韻雅琴。
秋令生威遠，寒光被物深。
方懷草封禪，陪禮泰山陰。
（同前）（按：本詩原署：「太子右庶子高陽縣開國男弘文館學士臣許敬宗上。
」）。